Reino Valkama

Reino Adolf Valkama () oli suomalainen näyttelijä. Hänet tunnettiin humorististen tyyppiroolien näyttelijänä Suomi-Filmin komediaelokuvissa ja sotilasfarsseissa. Hänen esittämiään hahmoja on mm. Ryhmy ja Romppainen -elokuvien vänrikki Romppainen. Valkama toimi näyttelijä-teatterinjohtajana useilla työväen näyttämöillä ja loi huomattavan uran Radioteatterissa. Hänet palkittiin Pro Finlandia -mitalilla vuonna 1957.

 Ura 
Reino Valkama syntyi Tampereella 1906. Hänen vanhempansa olivat vahtimestari Adolf Valkama ja kauppias Matilda Siren. Kauppakoulun ja musiikkiharrastusten jälkeen Valkama sai ensimmäisen kiinnityksensä Jyväskylän Työväen Teatteriin, jossa hän toimi kapellimestari-näyttelijänä 1927–1928. Sieltä hän siirtyi Lahden Teatteriin neljäksi vuodeksi. 1930-luvun aikana hänellä oli kaksivuotiset johtajan pestit Mikkelin ja Joensuun työväen teattereissa.

Valkama työskenteli näyttelijänä Helsingin Kansanteatterissa kaudella 1938–1939. Hänen taiteellisesti merkittäviä näyttämöroolejaan olivat muun muassa Nummisuutarien Esko, Matkan pään Trotter ja Liekin Ferdinand.

Vuonna 1939 Valkama sai kiinnityksen Suomi-Filmiin, jolloin hänestä tuli yhtiön työllistetyimpiä näyttelijöitä. Hän näytteli elokuvissa yleensä koomisia sivuosia, kuten kalakauppias Ape Ketoa ensimmäisessä elokuvassaan Hätävara (1939). Hän teki tunnetuimman elokuvaroolinsa kolmessa Ryhmy ja Romppainen -elokuvassa, jotka ilmestyivät 1941, 1943 ja 1952. Niissä hän näytteli vänrikki Ville Romppaista. Hänen aisaparinaan, vääpeli Kalle Ryhmynä oli Oiva Luhtala. Valkama esitti myös kolmessa Kuollut mies -elokuvassa Joel Rinteen esittämän päähenkilön ystävää kapteeni Vehmeriä. Neljässä Helena -elokuvassa hänen roolinsa oli kanttori Tupanen. 

Valkaman elokuvaura kesti 22 vuotta, ja hän esiintyi kaikkiaan noin 70 elokuvassa. Hänen koomisista rooleistaan muistettavimpia ovat suorapuheinen kapteeni Eusebius Winterloo elokuvassa Linnaisten vihreä kamari (1945) sekä Perämies-Jaska elokuvassa Omena putoaa (1952). Näiden lisäksi hänet tunnetaan muun muassa Lystikäs-kääpiön roolista elokuvassa Lumikki ja 7 jätkää.

 Yksityiselämä 
Valkama oli vuodesta 1930 kuolemaansa asti naimisissa Irja Nissisen kanssa. Näyttelijä Ritva Valkama oli heidän tyttärensä. ”Isä ei koskaan pitänyt melua itsestään. Maailman hiljaisin mies, joka ei kotona kertonut ainuttakaan vitsiä. Hän ei harrastanut edes ’hiljaista huumoria’”, Ritva Valkama luonnehti isäänsä vuonna 2007. Näyttelijä Emmi Parviainen on Reino Valkaman tyttärentyttärentytär.

Valkama kuoli sydänkohtaukseen 56-vuotiaana. Hänet on haudattu Helsinkiin Malmin hautausmaalle (kortteli 9, rivi 22, hauta 747).

 Valikoitu filmografia 

 Vuosi Elokuva Rooli 1939  Hätävara  Ape Keto Avoveteen  nappikauppias Lehtinen Punahousut  rakuuna Vilhunen 1940  Kyökin puolella  Aatu, renki Poikani pääkonsuli  rehtori Severi Takkulainen 1941  Viimeinen vieras  varastonhoitaja Aapeli Muhonen Morsian yllättää  tohtori Arijoutsi Roine Ryhmy ja Romppainen  vänrikki Ville Romppainen 1942  Neljä naista  valokuvaaja Mattilainen Kuollut mies rakastuu  kapteeni evp. Mikko Vehmer 1943  Jees ja just  vänrikki Ville Romppainen Tositarkoituksella  Taneli, Raudanhovin tallirenki 1944  Kuollut mies vihastuu  kapteeni evp. Mikko Vehmer 1945  Linnaisten vihreä kamari  kapteeni Eusebius Winterloo

 Vuosi Elokuva Rooli 1945  Kolmastoista koputus  Sorri, Maduran puosu 1946  Loviisa – Niskavuoren nuori emäntä  Saaroisten Matti-isäntä 1948  Hormoonit valloillaan  johtaja Aukusti Ärmälä 1949  Kalle-Kustaa Korkin seikkailut  Pekka Lipponen, liikemies 1951  Kesäillan valssi  pasunisti Manu Kallio 1952  Omena putoaa  Jonsson, ”Perämies-Jaska” Kuollut mies kummittelee  kapteeni evp. Mikko Vehmer "Jees, olympialaiset", sanoi Ryhmy  tilanomistaja Ville Romppainen 1953  Lumikki ja 7 jätkää  Lystikäs 1954  Kasarmin tytär  vääpeli Juuso Levänen 1955  Näkemiin Helena  kanttori Tupanen Ryysyrannan Jooseppi  Huhmarniemen Ukko-Paavo 1957  Vääpeli Mynkhausen  vääpeli evp Nikanor Ryynänen 1961  Nuoruus vauhdissa  johtaja Reinonen

 Lähteet 

 Aiheesta muualla 


Luokka:Suomalaiset näyttelijät
Luokka:Suomalaiset teatterinjohtajat
Luokka:Pro Finlandia -palkitut
Luokka:Vuonna 1906 syntyneet
Luokka:Vuonna 1962 kuolleet